Sérfræðinganefnd á vegum Sóttvarnarstofnunar Bandaríkjanna hefur komist að þeirri einróma niðurstöðu að mæla fremur með notkun mRNA bóluefna frá Pifzer og Moderna en þess bóluefnis sem Johnson & Johnson framleiðir.
Mat sérfræðihópsins er að bóluefnið veiti síðri vörn og því fylgi meiri og hættulegri aukaverkanir en þegar það kom fram var því hampað vegna þess hve einfalt var að geyma það. Auk þess veitti það betri vörn gegn fyrri afbrigðum veirunnar en þeim sem nú ráða ríkjum. Rannsóknir benda til að bóluefnið veiti litla vörn gegn smitum af völdum Omíkron-afbrigðisins.
Fyrr á árinu leiddu rannsóknir í ljós tengsl efnisins við blóðkekkjun sérstaklega hjá konum á barneignaraldri en síðari rannsóknir á vegum matvæla- og lyfjaeftirlits Bandaríkjanna benda til að sú aukaverkun sé algengari en talið var og ekki bundin við konur. Níu hafa látist af þeim sökum vestra auk þess sem nokkur fjöldi þurfti á gjörgæsluinnlögn að halda. Nokkrir glímdu við tímabundna lömun eftir að hafa fengið bóluefnið. Það hefur verið lítið notað eftir að notkun þess var leyfð að nýju í apríl.
Bent er á að aukaverkanir fylgi einnig efnum Moderna og Pfizer á borð við hjartavöðvabólgu meðal ungra karlmanna en enginn dauðsföll séu þó skráð vegna þess.
Ákvörðun sérfræðingahópsins leiðir ekki af sér bann á notkun bóluefnisins en hann álítur að bann sendi neikvæð skilaboð til þeirra ríkja heims þar sem það mögulega er eina bóluefnið sem í boði er.